Návrh na určenie koordinátora k Svetovému zasadnutiu o informačnej spoločnosti

S ohľadom na súčasný rozvoj informatizácie spoločnosti sa v roku 2003 bude v Ženeve konať Svetové zasadnutie o informačnej spoločnosti. Generálne zhromaždenie OSN schválilo svojím uznesením v decembri 2001, aby sa toto Svetové zasadnutie o informačnej spoločnosti organizovalo pod záštitou Generálneho tajomníka OSN Kofi Annana. 
Pri príprave tohto významného podujatia bude mať vedúcu úlohu Medzinárodná telekomunikačná únia (ITU) so sídlom v Ženeve spolu so zainteresovanými organizáciami OSN a hostiteľskými krajinami. 
Zasadnutie sa bude venovať širokej škále otázok týkajúcich sa informačnej spoločnosti a bude smerovať k spoločnej vízii a pochopeniu transformácie informačnej spoločnosti. Má za cieľ zhromaždiť najvyšších predstaviteľov vlád, súkromného sektora, štátnych spoločností a mimovládnych organizácií a podporiť ich partnerstvo pri utváraní informačnej spoločnosti. Hlavné ponúkané témy zasadnutia sú nasledovné:

Výstavba infraštruktúry
-	Úloha telekomunikácií, investícií a technológií pri vytváraní infraštruktúry informačnej spoločnosti a premosťovanie rozdielov v digitálnych technológiách.

Otváranie brán
-	Dosiahnutie univerzálneho prístupu k informačnej spoločnosti pre čo najširší okruh populácie;
-	Zosúladenie potrieb svetového rozvoja;
-	Informácia ako spoločné verejné dobro.

Služby a aplikácie
-	Dosahy informačnej spoločnosti pre ekonomický, sociálny a kultúrny rozvoj;
-	Dosah informačnej spoločnosti na výskum.

Potreby používateľov
-	Ochrana spotrebiteľa, ochrana súkromia a bezpečnosť;
-	Patričný obsah odzrkadľujúci kultúrnu rozmanitosť a právo komunikácie;
-	Etika informačnej spoločnosti;
-	Výuka používateľov.

Rozvíjajúci sa rámec
-	Úloha vlády, súkromného sektora a verejnosti vo vytváraní informačnej spoločnosti;
-	Informácia ako spoločné verejné dobro;
-	Ochrana duševného vlastníctva;
-	Prístup k tarifnej politike prostredníctvom telekomunikácií a internetu.

Informačné technológie a vzdelávanie
-	Informačné technológie ako nástroj zmeny vzdelávania;
-	Potreby súčasných zamestnancov.

Tieto možné okruhy sú stanovené Medzinárodnou telekomunikačnou úniou v  propagačnom materiáli k Svetovému zasadnutiu o informačnej spoločnosti.
Pri príprave Svetového zasadnutia o informačnej spoločnosti bude zasadať prípravný výbor, ktorého cieľom bude stanoviť rámec pre Svetové zasadnutie o informačnej spoločnosti a jeho prípravu, pričom rokovania prípravného výboru sa zúčastnia delegácie z členských krajín ITU a OSN. Celkovo sú naplánované tri zasadnutia tohto prípravného výboru, pričom jeho prvé stretnutie sa bude konať v Ženeve v dňoch 1. až 5. júla 2002. Termíny ďalších stretnutí prípravného výboru budú rozhodnuté až na jeho prvom zasadnutí. Do prípravného výboru budú nominovaní zástupcovia vládnych inštitúcií, súkromného sektora, verejnej správy a mimovládnych organizácií, pričom títo zástupcovia budú tvoriť delegácie jednotlivých členských krajín ITU a OSN. ITU navrhuje určiť v každej krajine koordinátora, ktorý by sa spojil s ďalšími rezortnými organizáciami v danom štáte a súčasne by bol kontaktnou osobou pre výkonný sekretariát Svetového zasadnutia o informačnej spoločnosti. Vzhľadom na to, že Ministerstvo dopravy, pôšt a telekomunikácií SR je reprezentantom členstva Slovenskej republiky v  ITU, navrhujeme ho určiť ako koordinátora. MDPT SR bude pri príprave nominácií predstaviteľov do prípravného výboru k Svetovému zasadnutiu o informačnej spoločnosti spolupracovať s Ministerstvom školstva SR, nakoľko Ministerstvo školstva SR je zodpovedné za rozvoj informačnej spoločnosti na Slovensku a táto problematika sa ho najviac dotýka.

Návrh zloženia delegácie Slovenskej republiky na rokovania prípravného výboru k Svetovému zasadnutiu o informačnej spoločnosti 

Do prípravného výboru by v zmysle odporúčania ITU mali byť nominovaní predstavitelia vládnych inštitúcií, súkromného sektora, verejnej správy a mimovládnych organizácií členských krajín ITU a OSN. Na základe tohto odporúčania Ministerstvo dopravy, pôšt a telekomunikácií SR navrhuje do prípravného výboru k Svetovému zasadnutiu o informačnej spoločnosti za Slovenskú republiku nominovať zástupcov nasledovných organizácií:

Vládne organizácie
-	Ministerstvo dopravy, pôšt a telekomunikácií SR 
-	Ministerstvo školstva SR
-	Ministerstvo hospodárstva SR
-	Ministerstvo zahraničných vecí SR
-	Ministerstvo kultúry SR
-	Úrad vlády SR
-	Štatistický úrad SR
Mimovládne organizácie	
-	Slovenská asociácia pre informačné technológie
-	Asociácia prevádzkovateľov internetu	
-	Asociácia telekomunikačných operátorov
Súkromný sektor	
-	Zväz elektrotechnického priemyslu SR
-	Slovenské telekomunikácie, a. s.	
-	Orange Slovensko, a. s.	
-	EuroTel Bratislava, a. s.	

Zástupcovia uvedených organizácií budú tvoriť delegáciu za Slovenskú republiku, ktorá sa v Ženeve v dňoch 1. až 5. júla 2002 zúčastní na prvom stretnutí prípravného výboru k Svetovému zasadnutiu o informačnej spoločnosti. Taktiež sa táto delegácia za Slovenskú republiku zúčastní aj na ďalších dvoch zasadnutiach uvedeného prípravného výboru. Ministerstvo dopravy, pôšt a telekomunikácií SR v spolupráci s Ministerstvom školstva SR osloví uvedené organizácie so žiadosťou o nomináciu expertov, ktorí budú tvoriť delegáciu, ktorá sa za Slovenskú republiku bude zúčastňovať na stretnutiach prípravného výboru Svetového zasadnutia o informačnej spoločnosti. Po získaní nominácií zašle v termíne 20. mája 2002 registračné formuláre nominovaných expertov Medzinárodnej telekomunikačnej únii (ITU) so sídlom v Ženeve. Taktiež bude priebežne vykonávať činnosť koordinátora medzi členmi prípravného výboru nominovanými za Slovenskú republiku a ITU, resp. výkonným sekretariátom Svetového zasadnutia o informačnej spoločnosti.